Aalborg klar til Tour-stemning igen Feltet.dk
07. marts 2018 10:50 af Magnus Von Dreiager Spilnu.dk Grand Prix
De seneste mange år er der blevet kørt gadeløb i hjertet af Aalborg efter Tour de France, og succesen bliver gentaget igen i 2018.
Traditionen tro mødes flere af de bedste hjemlige ryttere til en række gadeløb i Danmark i ugerne efter afslutningen på Tour de France, og her har Aalborg altid plejet at tiltrække flere stærke ryttere. Det håber de også på at kunne gøre igen i år, hvor de endnu engang har lavet et større samarbejde med den lokale virksomhed Spilnu.dk og en række mindre aftaler, hvilket betyder de igen kan invitere til cykelfest i Aalborg for niende gang.
Det er løbsarrangør for cykelløbet, Jonas Mikkelsen, selvfølgelig rigtig glad for, og denne gang har man valgt at ændre lidt i formatet for at skabe den bedst mulige oplevelse for danskerne.
”Vi har valgt at flytte cykelløbet til fredag aften sidst i august, og vi håber, at der kan skabes en fantastisk cykelfest i Aalborg City, hvor folk først kan nyde en middag på en af de mange restauranter i Aalborg, inden de begiver sig ud for at se cykelløbet med start og mål på Nytorv," siger løbsarrangøren, Jonas Mikkelsen.
Sidste år blev Spilnu.dk Grand Prix vundet af Lars Bak fra Lotto-Bellisol i silende regnvejr. Det vides endnu ikke, hvilke ryttere der stiller til start i år.